Nariadenie Komisie (EHS) č. 1979/82
z 19. júla 1982
o analytickej metóde na stanovenie obsahu sušiny v paradajkovej šťave na účely poznámky 4 kapitoly 20 Spoločného colného sadzobníka
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 97/69 zo 16. januára 1969 o opatreniach, ktoré sa majú prijať s cieľom jednotného uplatňovania nomenklatúry Spoločného colného sadzobníka [1], naposledy zmeneného a doplneného Aktom o pristúpení Grécka, najmä na jeho článok 3,
keďže kvôli zabezpečeniu jednotného uplatňovania nomenklatúry Spoločného colného sadzobníka je nutné vykonať klasifikáciu paradajkovej šťavy;
keďže poznámka 4 kapitoly 20 Spoločného colného sadzobníka pripojeného k nariadeniu Rady (EHS) č. 950/68 [2], naposledy zmeneného a doplneného nariadením (EHS) č. 1883/82 [3] stanovuje, že klasifikácia paradajkovej šťavy závisí od obsahu sušiny;
keďže je nevyhnutné prijať analytickú metódu na stanovenie obsahu sušiny;
keďže na základe štúdií a výsledkov pokusov je na zabezpečenie najlepších výsledkov najvhodnejšia metóda opísaná v prílohe k tomuto nariadeniu;
keďže opatrenia ustanovené v tomto nariadení sú v súlade so stanoviskom Výboru pre nomenklatúru spoločného colného sadzobníka,
PRIJALA TOTO NARIADENIE:
Článok 1
Na účely poznámky 4 kapitoly 20 Spoločného colného sadzobníka sa obsah sušiny v paradajkovej šťave stanovuje metódou uvedenou v prílohe.
Článok 2
Toto nariadenie nadobúda účinnosť štyridsiaty druhý deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 19. júla 1982.